Хьэрычэт щIыным зеужь
Дзэлыкъуэ щIыналъэм и администрацэм и нэIэ нэхъ зытригъэт лэжьыгъэхэм ящыщщ хьэрычэт цIыкIумрэ курытымрэ зегъэужьыныр.
Районым экономикэмкIэ и управленэм и унафэщI Куэт Алим зэрыжиIамкIэ, «Дзэлыкъуэ куейм хьэрычэт цIыкIумрэ курытымрэ 2012 — 2015 гъэхэм зыщегъэужьын» программэм ипкъ иткIэ къызэрагъэпэща зэпеуэм мы гъэм и япэ илъэс ныкъуэм къриубыдэу ирагъэхьа лэжьыгъэ 48-м щыщу 27-р комиссэм пхыкIащ.
Ахэр экономикэмкIи цIыхухэм я псэукIэмкIи мыхьэнэ нэхъ зиIэ лэжьыгъэхэрщ: пхъэщхьэмыщхьэрэ хадэхэкIрэ гъэкIыныр, абыхэм фIэIугъэхэр къахэщIыкIыныр. Зи проектхэр нэхъыфIу къалъытахэм Iуэхур зэрырагъэжьэн мылъку къаIэрыхьащ. Абыхэм хухахащ сом мелуани 7-рэ мин 40-рэ. Абы щыщу сом мелуанрэ мин 20-р муниципальнэ мылъкум къыхахащ.
Куэт Алим адэкIэ пещэ: «Дзэлыкъуэ куейм и мурадщ хьэрычэт цIыкIумрэ курытымрэ зегъэужьынымкIэ щыIэ муниципальнэ программэмкIэ КъБР-м Экономикэ зыужьыныгъэмкIэ и министерствэм иубзыхуа республикэ зэпеуэм хэтыну. Лэжьыгъэ нэхъ гъэщIэгъуэнхэр щIэбэнынущ федеральнэ, республикэ мылъкум къыхахыну грантым».
Зэпеуэм щытекIуэхэм я Iуэхур ягъэкIуэтэным- кIэ районри щIэгъэкъуэн хъунущ бюджетым щыщ сом мелуанрэ мини 100-кIэ.
Бжьахъуэ Маринетэ.
